b'\n_START_ARTICLE_\nOlli Karjalainen\n_START_PARAGRAPH_\nOlli Karjalainen eli O. Karjaliini tai O. Karjalin (1. tammikuuta 1805 Hevossalo, Kerim\xc3\xa4ki \xe2\x80\x93 11. helmikuuta 1855 Kompero) oli suomalainen kansanrunoilija._NEWLINE_Karjalainen oppi lukemaan aapiskirjasta kotonaan jo kuusivuotiaana, ja nelj\xc3\xa4toistavuotiaana h\xc3\xa4net l\xc3\xa4hetettiin r\xc3\xa4\xc3\xa4t\xc3\xa4lin oppiin. Karjalainen oli puotiapulaisena Puhoksella ja kierteli sitten ymp\xc3\xa4ri Karjalaa, kunnes h\xc3\xa4n asettui asumaan r\xc3\xa4\xc3\xa4t\xc3\xa4lin\xc3\xa4 Liperin kirkonkyl\xc3\xa4\xc3\xa4n. Viimeksi Karjalainen oli lautatarhan vartijana Siikakosken sahan lastauspaikalla Komperon kyl\xc3\xa4ss\xc3\xa4. Olli Karjalainen kuoli varakkaana miehen\xc3\xa4, ja h\xc3\xa4nen j\xc3\xa4tt\xc3\xa4m\xc3\xa4ll\xc3\xa4\xc3\xa4n perinn\xc3\xb6ll\xc3\xa4 veljenpoika Heikki Karjalainen osti itselleen talon Kerim\xc3\xa4en Hevossalon kyl\xc3\xa4st\xc3\xa4._NEWLINE_Karjalainen kuvasi omia el\xc3\xa4m\xc3\xa4nvaiheitaan Kulkuruno-nimisess\xc3\xa4 runossaan. H\xc3\xa4n l\xc3\xa4hetti runojaan ja kirjoituksiaan Elias L\xc3\xb6nnrotille, ja niit\xc3\xa4 julkaistiin L\xc3\xb6nnrotin Mehil\xc3\xa4inen-aikakauslehdess\xc3\xa4.'